Kymmenen kuukauden ikäinen pentu haukkui lennon aikana, kunnes sen äänet hiljenivät.

Videolla koiran omistaja Sophia Ceballos kertoo tapahtuneesta.

Yhdysvaltalainen United Airlines -lentoyhtiö sanoo ottavansa täyden vastuun koiran kuolemasta lennollaan. Yhtiön lentoemäntä pakotti maanantaina Houstonista New Yorkiin matkanneella lennolla ranskanbulldoggin käsimatkatavaroiden säilytyslokeroon matkustamossa.

Koira kuoli lennon aikana.

- Tämä oli traaginen onnettomuus, jonka ei olisi koskaan pitänyt tapahtua, lentoyhtiö sanoi lausunnossaan.

Silminnäkijöiden mukaan lentoemäntä oli pyytänyt yhtä matkustajista panemaan koiransa matkustajien yläpuolella sijaitsevaan käsimatkatavaralokeroon. Lentoemäntä väitti myöhemmin, ettei ollut tiennyt koiran olleen kassissa.

Nainen itki käytävän lattialla

Lentoyhtiö kertoo tutkivansa tapauksen perin pohjin, jotta vastaavaa ei enää tapahtuisi. Lemmikkejä ei tulisi koskaan laittaa matkatavarahyllyyn, yhtiö muistutti.

Koiranomistajan takana istunut Maggie Gremminger kertoi One Mile at a Time -matkasivustolle, mitä hän näki ja kuuli lennolla.

- Todistin, miten Unitedin lentoemäntä ohjasi naista laittamaan kassin, jossa oli elävä koira, matkatavaralokeroon. Matkustaja vastusteli itsepintaisesti ja sanoi, että hänen koiransa oli kassissa.

Lentoemäntä piti kantansa ja käski matkustajaa toistuvasti laittamaan kassin matkatavaralokeroon. Lopulta nainen suostui noudattamaan ohjetta.

- Lennon päätyttyä koira oli kuollut. Nainen itki lentokoneen käytävän lattialla, Gremminger kuvaili.

Matkatavaroiden säilytyslokerot eivät ole täysin ilmatiiviitä, mutta koiran kuolema on todennäköisesti johtunut hapenpuutteesta. Lento kesti noin kolme tuntia.

Haukkui nousun aikana

Kymmenkuinen koiranpentu oli haukkunut lokerossa nousun ja turbulenssin aikana, joten ihmiset tiesivät koiran olevan siellä. Myöhemmin koiran äänet hiljenivät.

Muut matkustajat järkyttyivät koiran kohtalosta. Nainen piteli kuollutta lemmikkiä sylissään istuessaan lentokoneen lattialla nyyhkyttämässä lohduttomasti, kun kone oli laskeutunut LaGuardian lentokentälle New Yorkissa.

United Airlinesin ohjeiden mukaan matkustamossa olevat lemmikit matkustavat aina hyväksytyssä laatikossa matkustajan edessä olevan istuimen alla.

- Otamme täyden vastuun tästä tragediasta, välitämme syvät osanottomme perheelle ja sitoudumme heidän tukemiseen, United Airlines totesi.